Suomen Yrittäjien uusi puheenjohtaja Jyrki Mäkynen herättelee keskustelua siitä, kumpi arvostetaan korkeammalle: työpaikat ja yrittäminen vai ympäristö.

”Jossakin vaiheessa tässä maassa on pakko hyväksyä sellainen periaate, että yrittämisen arvot ovat tärkeämpiä kuin ympäristön arvot. Tämä maa on mennyt tolkun yli kaikessa sääntelyssä”, Mäkynen sanoo. Hänen mielestään Suomi voi nousta vain yritysten avulla.

Mäkysen mukaan koko Suomen asutus ja elinvoimaisuus on pitkälti pien- ja maaseutuyrittäjien ansiota.

Ensi kevään eduskuntavaaleissa Mäkynen haluaa linjausta hyvinvointivaltion ja yritystoiminnan yhteensovittamisesta.

”Yrittäjät eivät ota kantaa puolueisiin. Tärkeintä on, että joku voittaa vaalit ja ottaa sen mukaisesti vastuuta ja tekee päätöksiä. Tämä maa ei kestä seuraavaa neljää vuotta neljän tasaväkisen puolueen kanssa.”

”Nykyisellä hallituksella on ollut hyviä periaatepäätöksiä, mutta se ei ole pystynyt toteuttamaan niitä. Myös sääntelyn lisääntyminen on jatkunut.”